# Noen tanker og bakgrunn for temaet: «Veien videre for Tro og Lys Norge» Inspirasjonssamling Solsetra, 9 – 11. mai 2025

Tro og Lys kom til Norge i 1990. Aslaug Espe hadde blitt kjent med denne økumeniske bevegelsen under et opphold i Frankrike der det hele startet i 1971. Aslaug inviterte til det første møtet i Ski nye kirke 15. desember 1990. Det ble starten på Follo-gruppa. På de snart 35 årene som har gått siden da har flere grupper etablert seg fra Hammerfest i nord til Lyngdal i sør. Antall grupper har variert noe og våren 2025 er det 10 grupper som har regelmessige samlinger i Norge.

På disse årene har det skjedd mye i holdning og handling ovenfor mennesker med ulike funksjonsvariasjoner både i samfunn og kirke. I sin bok «Også jeg hører med. Kirke for, av og med alle» gir Tor Ivar Torgauten en kort historisk gjennomgang av levekårene til mennesker med utviklingshemming i Norge. I boka finnes også en nyttig gjennomgang av sentrale dokumenter for Den norske kirke både fra Bispemøter og Kirkeråds-møter som mange ganger og på ulike måter slår fast at mennesker med utviklingshemming har rett til å delta i kirkens fellesskap. Samtidig sies det i klare ordelag at kirken har ansvar for å legge til rette for at det skal kunne skje. (Se del 2 og 3 i boka) De fleste bispedømmer har inkluderingsrådgivere som har ansvar for å stimulere til inkluderingsarbeidet i sine bispedømmer. Det har vært arrangert HEL-konferanser som har gitt praktisk hjelp til å utvikle inkluderingsarbeidet i menighetene. Begrepet HEL innebærer: Et helt menneske – Et helt samfunn – Et helt liv – En hel kirke.

Likevel er vi i Tro og Lys godt kjent med at det er langt igjen før hvilket som helst kirkesamfunn lever opp til disse høye idealene og gode intensjonene. Selv om kirken har våknet og ting har endret seg og ingen aktivt blir utestengt fra fellesskapet slik det faktisk var da Tro og Lys ble til, er det fortsatt langt igjen før det virkelig oppleves at det er plass for alle.

Vi tror at vi i Tro og Lys har noe særegent å tilby gjennom vårt fokus på å bygge vennskap og legge til rette for å dele tro og liv med hverandre. Det er mye god aktivitet og godt fellesskap som betyr mye for den enkelte rundt i alle gruppene våre. Tro og Lys er økumenisk og dermed ikke knyttet til et kirkesamfunn. De fleste gruppene i Norge er likevel knyttet til en lokal menighet i Den norske kirke. Det er også betydningsfullt å være en del av et stort internasjonalt fellesskap. I Norge har vi bidratt til den internasjonale Tro og Lys-familien gjennom medlemskontingenten og ofringer til Solidaritet.

Når vi i styret det siste året har vært særlig opptatt av framtiden for gruppene og tilknytningen til Tro og Lys Internasjonalt er det flere grunner til det:

* I ulik grad har gruppene som har holdt på i mange år klart å rekruttere nye personer til å ta ansvar for ledelsen. Det er med vemod vi har sett at to grupper (Ål og Lambertseter) har måttet legge seg selv ned i løpet av de siste årene fordi de ikke har hatt frivillige til å ta ansvar lenger. Det er trist å konstatere at menighetene de var knyttet til ikke så seg i stand til å holde tilbudet ved like når de frivillige ikke kunne mer.
* I september skal vi ha valg på nye ledere og økonomiansvarlig for Norge. Det er utfordrende å finne kandidater til vervene. Det kommer ganske snart et skriv fra valgkomiteen med oppfordring til å foreslå kandidater.
* Vi ser at gruppene i ulik grad gjør seg bruk av informasjon og materiell som kommer fra de ulike nivåene i bevegelsen. Vi har i liten grad vært opptatt av å «kontrollere» om gruppene lever opp til forventingene til hvordan en gruppe skal fungere, men heller oppmuntret gruppene til å fungere ut fra ressurser og det som passer lokalt.

På inspirasjonssamlingen våren 2024 hadde vi som tema «Tro og Lys-fellesskapets egenart». Styret inviterte da til en samtale om hva det innebærer å være Tro og Lys. Spørsmål vi stilte var: Ønsker vi å fortsette å være tilsluttet det store internasjonale fellesskapet? Hva med rekruttering og ledelsen i framtiden? Hvordan kan vi bevare og fornye livet i gruppene våre?

Hensikten med spørsmålene var først og fremst å skape en bevissthet om hvem vi er og hvordan vi kan fornye oss og ta vare på de lokale gruppene inn i fremtiden. Kanskje har vi tatt tilknytningen til det internasjonale fellesskapet for gitt? Derfor ble omtrent de samme spørsmålene gjentatt i et brev til gruppene før jul:

* Hva betyr det for dere at vi har den nasjonale overbygningen med et styre i Norge?
* Ville gruppa deres fungert på samme måte og like godt uten medlemskapet i en nasjonal bevegelse?
* Dersom vi fortsetter med en nasjonal overbygning, bør denne også framover være knyttet til den internasjonale Tro og Lys – bevegelsen?

Vi har fått noen tilbakemeldinger og innspill. Vi vet at våre spørsmål har skapt nye spørsmål og en del usikkerhet i forhold til hva som skal skje.

Blant dem som har gitt innspill til oss i styret er Aslaug Espe, vår norske grunnlegger og æresmedlem. Vi gjengir her hennes tanker om fornyelse. Vi synes det er vel verdt for oss å reflektere over disse punktene:

* Presten og teologen Gerald Arbuckley har jobbet med historien til ulike bevegelser og religiøse fellesskap. Gjennom sitt arbeid har han oppdaget hvor viktig det er å gå tilbake til røttene, til grunnleggelsen. Hvorfor ble bevegelsen til? Hva var den opprinnelige inspirasjonen? Hvordan har den utviklet seg? Har den blomstret? Vi må fornye bevegelsen, begynne på nytt, ellers vil den stivne og kanskje til slutt dø ut.
* Vi må også reflektere over hvordan den opprinnelige inspirasjonen kan tilpasse seg mer dagens behov. Dette bør vi snakke om og reflektere over både i gruppene og på nasjonalt og internasjonalt plan. Vi må også minne hverandre på vår egen gruppes historie, hvorfor og hvordan den ble til, hvordan Tro og Lys begynte i Norge og internasjonalt. Vi må holde historien levende gjennom å gjenfortelle den, dramatisere den, lese den etc.
* Hvordan ble jeg kjent med Tro og Lys? Hva har Tro og Lys betydd for meg? Hvorfor ble vi med i Tro og Lys?
* Vi trenger fornying! Derfor må vi med jevne mellomrom snakke om dette i gruppene. Vi må med jevne mellomrom finne ut hva som er våre behov Har noe forandret seg? Hvordan får vi best inspirasjon til arbeidet i gruppen vår?

Vi vil sette av god tid til samtale om dette temaet når vi samles på Solsetra. Vi håper også at dere vil tenke videre og snakke sammen i ledergruppene før vi treffes ut fra de spørsmålene vi har skissert her.

«Det er du, det er jeg, det er vi, det er hjertet, det er Gud som danner fellesskap» synger vi i fellesskapssangen. Da våre grunnleggere inviterte til den første store pilgrimsreisen til Lourdes, satte de som en betingelse at de som ble med skulle ha et fellesskap å høre til i lokalt der de kom fra.

Det er fortsatt vårt viktigste fokus: Å bevare de lokale gruppe-fellesskapene!

Vennlig hilsen

Eli, Gudrun og Dag.